  Майя Бывальцева Ӵошатсконъёслэсь огдырлы палэнтэм куасэн бызьылӥсьёсты кылзонъёсты Куасэн бызьылонъя калыккуспо федераци видеоконференци амалэн ортчытоз, сое асьсэос спортсменъёс бырйизы. Нырысь ик 13-тӥ толшоре кылзозы Александр Легковез но Евгений Беловез, гожтэ Россиысь Куасэн бызьылонъя федерацилэн кивалтӥсез Елена Вяльбе вылэ чӧлскыса. Тодэ вайытом, Допинглы пумитъяськонъя дунневыл агентстволэн эрико ӧриезлэн кивалтӥсезлэн Ричард Макларенлэн докладэз вылэ чӧлскыса, 23-тӥ толсуре Куасэн бызьылонъя калыккуспо федерация Россилэн 2014-тӥ арын Олимпи шудонъёсы пыриськем сборнойысьтыз куать спортсменъёсты ӵошатсконъёслэсь палэнтӥз. Соос пӧлы шедизы Максим Вылегжанин, Александр Легков, Евгений Белов, Алексей Петухов, Юлия Иванова но Евгения Шаповалова. Максим Вылегжанинэз но Алексей Петуховез кылзон нунал берлогес пусъемын луоз, нош Юлия Иванова но Евгения Шаповалова Куасэн бызьылонъя калыккуспо федерацие кылдэм югдуръя рос-прос валэктонъёсын гожтэтъёс выльысь сётозы. Удмуртиысь куасэн бызьылӥсь Максим Вылегжанин Выль ар азьын Instagram вотэсысь бамаз гожтӥз, пьедесталын лэзьымтэ суретъёслы луыса ноку ӧз сылы. Берлогес ивортон потӥз, солэсь Сочиын Олимпиадаын утэм куинь азвесь медальёссэ таланы быгатозы шуыса. Тегъёс: Шаркан МаксимВылегжанин Удмуртия куасэнбызьылон допинг  